**Latvijas Republikas Saeimas**

**Pieprasījumu komisijai**

Jēkaba iela 11,

Rīga, LV-1811

*Par Valsts Būvinspekcijas funkciju atjaunošanu*

Ministru kabinets ir saņēmis Saeimas Pieprasījumu komisijas 2012.gada 21.jūnija vēstuli Nr.9/11-2-n/45-11/12 „Par Valsts Būvinspekcijas funkciju atjaunošanu” un sniedz šādu viedokli.

Valsts būvinspekcijas reorganizācija ir notikusi, lai ietaupītu valsts budžeta līdzekļus, veicot 2009.gada valsts budžeta konsolidācijas pasākumus. Tādēļ ekonomiskās krīzes un valsts budžeta konsolidācijas laikā reorganizēto valsts budžeta iestāžu atjaunošana nebūtu atbalstāma, jo tā neliecina par pārdomātu, ilgtspējīgu un atbildīgu nozares politiku un finanšu vadību. Vienlaicīgi vēlamies vērst uzmanību, ka jaunas valsts budžeta institūcijas izveidošanas jautājums būtu skatāms kontekstā ar valdības fiskālās politikas mērķiem un valsts budžeta finansiālām iespējām vidēja termiņa budžeta ietvara 2013.-2015.gadam projekta sagatavošanas procesā.

Šobrīd nav plānots pārskatīt Ministru kabineta 2009.gada 29.maija rīkojumu Nr.352 "Par Valsts būvinspekcijas reorganizāciju", ar kuru reorganizētās Valsts būvinspekcijas funkcijas tika nodotas:

1) vietējām pašvaldībām – vispārējās būvniecības kontroli atbilstoši likuma „Par pašvaldībām” 15.panta 14.punktam, kur kompetence būvniecības uzraudzības jomā ir noteikta kā pašvaldības autonomā kompetence;

2) Patērētāju tiesību aizsardzības centram - bīstamo iekārtu tehniskās uzraudzības normatīvo aktu prasību ievērošanas uzraudzību un kontroli, kā arī būvizstrādājumu atbilstības prasību ievērošanas kontroli reglamentētajā jomā;

3) Iekšlietu ministrijai - reģistrācijas apliecību izsniegšanu un pārreģistrēšanu, pagarināšanu vai anulēšanu komersantiem, kuri vēlas veikt rūpnieciskos spridzināšanas darbus, sniegt pirotehniskos pakalpojumus, glabāt minēto darbu veikšanai un pakalpojumu sniegšanai paredzētos pirotehniskos izstrādājumus, sprāgstvielas, detonatorus vai to palīgierīces.

Jautājumi, kas attiecas uz būvniecības uzraudzības un kontroles funkciju īstenošanu šobrīd tiek risināti esošo normatīvo aktu ietvaros, bet priekšlikumi par nepieciešamajiem uzlabojumiem konceptuāli ir akceptēti, izskatot ***Būvniecības likumprojektu*** (Nr.83/Lp11) Saeimas Tautsaimniecības, agrārās, vides un reģionālās politikas komisijas izveidotajā darba grupā. Tā, piemēram, gadījumos, kad pašvaldība ir būvprojekta pasūtītājs, kontroles tiesības un lielāka atbildība objekta būvniecības uzraudzībā būtu piešķirama būvuzraugam, kas ir neatkarīga persona un var atbildēt par savu darbu profesionālās kompetences ietvaros. Ar likumprojektu iecerēts noteikt, ka profesionālā kompetence ir jāapdrošina gan attiecībā pret trešajām personām, gan būvniecības dalībniekiem, bez tam ir izstrādāti priekšlikumi profesionālās darbības kontroles sistēmas pilnveidošanai, kurus izdot tiks deleģēts Ministru kabinets.

Lai pastiprinātu būvspeciālistu atbildību par darba kvalitāti un veicinātu kompetences paaugstināšanu, Ekonomikas ministrija, likumprojekta kontekstā, ierosina noteikt solidāru komersanta, tā nodarbinātā būvspeciālista un citu būvniecības laikā piesaistīto būvspeciālistu atbildību par pārkāpumiem, kas radušies speciālista vainas dēļ.

Konstatēts, ka būvuzrauga darbam izvirzāmās prasības būvniecības procesā būtu paplašināmas, un, izpētot Skandināvijas valstu pieredzi būvniecības uzraudzībā, darba grupā ir panākta konceptuāla vienošanās, ka atbilstošākie instrumenti ir būvniecības uzraudzības pastiprināšana, pieaicinot būvuzraugu, un, pirms objekta būvniecības uzsākšanas, būvdarbu kontroles plāna sagatavošana, kurā noteiktu veicamo kontroļu skaitu un būvniecības stadijas, kurās kontrole veicama. Attiecīgais plāns būtu iesniedzams būvvaldē un tā saskaņojums būtu viens no nosacījumiem, lai uzsāktu būvdarbus. Par minētā kontroles plāna ieviešanu būtu atbildīgs pasūtītājs.

Bez tam Ekonomikas ministrija 2012.gadā ir uzsākusi *Būvniecības informācijas sistēmas* (BIS) ieviešanu, ko plānots pabeigt līdz 2013.gada 9.janvārim (atbilstoši iepirkumu līgumā noteiktajam termiņam). Minētā sistēma nodrošinās vienotu informācijas apriti par būvniecību visā valsts teritorijā, t.sk. saturēs datus par visiem būvniecības procesā pieņemtajiem lēmumiem un to termiņiem, veiktajām pārbaudēm un konstatējumiem. Plānots, ka attiecīgo pasākumu izpildi apliecinošie dokumenti būs pieejami elektroniskā veidā BIS sistēmā. Ar minēto sistēmu strādās visas Latvijas pašvaldības. Ekonomikas ministrijai tādējādi būs iespējams elektroniski iegūt un atlasīt tos datus, kas nepieciešami, lai pārraudzītu lēmumu termiņu ievērošanu, pārbaužu veikšanu un citas ar būvniecības uzraudzību saistītas darbības.

Ar cieņu,

Ministru prezidents V.Dombrovskis

25.07.2012. 8:37

546

I.Oša,

67013031, Ilze.Osa@em.gov.lv

M.Ziemiņa,

67095458, Mara.Ziemina@fm.gov.lv